Uenigheden mellem de to ejere af PostNord, den danske og den svenske stat, eskalerer og havner nu i retten. Sverige vil sagsøge Danmark for brud på de to landes fælles aftale, skriver avisen Dagens Nyheter.

Jesper Kildebogaard, f. 1978, er tech-journalist på Finans og har skrevet om it og teknologi siden 2005. Først på Computerworld og siden på Ingeniørens it-medie Version2, begge steder med it-folk som kræsne og kritiske læsere. Før det har Jesper arbejdet med kommunikation hos Novozymes. Studietiden blev brugt på Roskilde Universitet, med miljøvidenskab og journalistik som hovedfag, samt en erhvervsrettet mastergrad fra Leeds University som supplement. Når han ikke muntrer sig med ny digital teknologi, spiller Jesper helt analog og akustisk musik på trommer og slagtøj og er blandt andet leder af et 50-mands harmoniorkester i sin fritid.

Det i forvejen meget anstrengte danske og svenske samarbejde om at drive PostNord når nu et nyt lavpunkt. Ifølge den svenske avis Dagens Nyheter gør den svenske stat nu klar til at sagsøge den danske stat, fortæller kilder tæt på processen til avisen.

Stridspunktet er, om Danmark har brudt en såkaldt loyalitetsaftale mellem de to ejere. Da den danske stat valgte at digitalisere store dele af kommunikationen med borgerne med Digital Post, forsvandt en stor del af papirbrevene fra PostNords forretning i Danmark. Og det træk var ifølge svenskerne en så stor ændring af grundlaget for PostNords økonomi, at det var et brud på loyalitetsaftalen.

En kraftigt fald i mængden af breve at uddele har udløst en økonomisk krise i især den danske del af PostNord, der nu kæmper for at overleve.

Første halvår 2017 bød således på et underskud på 581 mio. kr. ud af en omsætning på 3,4 mia. kr. Og alene fra januar til juni faldt brevmængden i Danmark med 20 pct., mod 9 pct. i Sverige, hvor man ikke på samme måde har skiftet papirbreve ud med digitale løsninger.

Et andet problem i den danske del af forretningen er de mange ansatte på tjenestemændsvilkår, som er dyre at opsige. Ifølge Dagens Nyheter har omkring 3.000 danske ansatte i deres overenskomst ret til tre års løn, hvis de bliver fyret, hvilket samlet vil koste seks mia. kr. Den ekstraregning ønsker svenskerne heller ikke at være med til at betale.

Den svenske stat ejer 60 pct. af PostNord, mens Danmark ejer 40 pct. I kølvandet på de store økonomiske problemer i den danske del af forretningen har der også fra svensk side været ønske om en opsplitning.